Verdagte wit poeier by Sanral nie antraks nieSanral-bedryfsentrum Foto: @sacrimefighters op Twitter Biologiese toetse het bewys dat die verdagte wit poeier wat Dinsdag by Sanral se bedryfsentrum in Pretoria aangetref is, nie antraks is nie. “Altesaam 37 mense moes ontsmet word en is in die hospitaal opgeneem as ŉ voorsorgmaatreël,” het Jamie Surkont, hoof uitvoerende beampte van die Electronic Toll Collection (ETC), die maatskappy wat verantwoordelik is om e-tol in te vorder, Dinsdagaand gesê. Die kantoorblok is ontruim nadat ŉ “verdagte koevert met ŉ wit poeierstof” op die perseel aangetref is. Die Tshwane gevaarlikestowwe-eenheid is ontbied toe die koevert opgespoor is. Dit het daartoe gelei dat die elektrisiteit afgeskakel en die gebou ontruim moes word. Die ontruiming Dinsdag het glo tot ŉ onderbreking in die e-tolstelsel op Gauteng se hoofweë gelei. Vusi Mona, woordvoerder vir die Suid-Afrikaanse Nasionale Padagentskap (Sanral) wou nie sê hoe die stelsel ontwrig is nie. “Ons prioriteit is om die veiligheid van ons personeel by die bedryfsentrum te verseker,” het Mona in ŉ verklaring gesê. “Ons beskou die saak as baie ernstig en veroordeel hierdie tipe aksie ten sterkste. Dit kom neer op sabotasie en grens aan ŉ baie ernstige misdaad.” Howard Dembovsky, voorsitter van die Justice Project SA (JPSA), het die voorval ten sterkste veroordeel.